สศช.เผยน้ำท่วมทำตกงานเกือบล้าน
สศช.เผยน้ำท่วมทำว่างงาน 7แสน-9.2แสนราย คาดระยะยาวกลับมาเป็นปกติ ขณะที่หนี้สินครัวเรือนมีแนวโน้มสูงขึ้น
29 ต.ค. 2565

สศช.เผยน้ำท่วมทำว่างงาน 7แสน-9.2แสนราย คาดระยะยาวกลับมาเป็นปกติ ขณะที่หนี้สินครัวเรือนมีแนวโน้มสูงขึ้น
นางสุวรรรณี คำมั่น รองเลขาธิการสำนักงานคณะกรรมการพัฒนาการเศรฐกิจและสังคมแห่งชาติ (สศช.)เปิดเผยว่า อุทกภัยที่เกิดขึ้นหลายพื้นที่ได้ส่งผลกระทบต่อแรงงานและคุณภาพชีวิตในช่วงไตรมาส 4 ของปี2554 โดยคาดว่าจะมีแรงงานประมาณ 7แสน-9.2แสนคนต้องว่างงาน หรือคิดเป็น 1.8%-2.3% ของแรงงานทั้งหมดในประเทศ รวมทั้งรายได้ของแรงงานจะลดลงประมาณ 157ล้านบาทต่อวัน ในขณะที่ค่าครองชีพเพิ่มสูงขึ้น




อย่างไรก็ตามในระยะยาวตลาดแรงงานมีแนวโน้มกลับมาตึงตัวตามโครงสร้างเดิม เพราะธุรกิจเอกชนมีการปรับเปลี่ยนอุปกรณ์และเครื่องจักรซึ่งจะเป็นแนวทางในการลดความเสี่ยงจากการขาดแคลนแรงงาน  
ขณะที่หนี้สินภาคครัวเรือนมีแนวโน้มสูงขึ้น  โดยเฉพาะในช่วงปลายปีเนื่องจากการออมลดลง แต่ค่าครองชีพเพิ่มขึ้น  รวมทั้งยังอยู่ในช่วงการฟื้นฟูหลังน้ำลด และมีค่าใช้จ่ายจึงเพิ่มสูงขึ้น เช่น ค่าเช่าที่พักอาศัยชั่วคราว เพราะที่พักเดิมถูกน้ำท่วม ค่าเดินทางกลับภูมิลำเนา ราคาอาหารและสินค้าจำเป็นในชีวิตประจำวันมีราคาสูงขึ้นและค่าใช้จ่ายในการซ่อมแซมรวมทั้งฟื้นฟูบ้านที่อยู่อาศัย
ทั้งนี้ในกลุ่มผู้มีรายได้น้อยจะขาดหลักทรัพย์ค้ำประกัน รวมถึงกลุ่มที่มีหนี้สินเดิมที่ได้รับการผ่อนผันการชำระหนี้อยู่แล้ว ก็อาจมีความจำเป็นต้องพึ่งพิงเงินกู้นอกระบบสถาบันการเงินมากขึ้น  รัฐบาลจึงจำเป็นต้องส่งสัญญาณไม่ให้เกิดการเอารัดเอาเปรียบในจุดนี้  
สำหรับด้านสุขภาพอุทกภัยที่เกิดขึ้น ส่งผลทำให้ประชาชนมีปัญหาด้านสุขภาพจิตสะสมสูงขึ้น 121,788 ราย ในช่วงระหว่าง 25 ก.ค. ถึง 25 พ.ย.เป็นเวลา 2 เดือน รวมถึงดัชนีความสุขมวลรวมของคนไทยลดลง ในเดือนตุลาคมอยู่ที่ 5.98 จากเดือนก่อน 6.8
ครม.เตรียมอนุมัติมาตรการรักษาสภาพจ้างงาน
นางสุวรรณี กล่าวว่า การประชุมคณะรัฐมนตรี (ครม.)วันที่ 29 พ.ย.จะมีการมาตรการรักษาสภาพการจ้างงานให้กับแรงงานที่ได้รับผลกระทบจากน้ำท่วม จากเดิมที่ตั้งเป้าไว้ที่ 1 แสนคน วงเงินสนับสนุน 2 พันล้านบาท เพิ่มเป็น 2 แสนคน วงเงินประมาณ 4 พันล้านบาท ขณะที่ปัจจุบันมีลูกจ้างในสถานประกอบการเข้าโครงการแล้ว 1 แสนคน 
โดยมาตรการรักษาสภาพการจ้างงานนั้น สถานประกอบการหรือนายจ้างจะจ่ายเงินเดือนให้ลูกจ้าง 75% ของเงินเดือน และรัฐบาลจ่ายเงินสมทบ 25% ของเงินเดือน และมีการเซ็นเอ็มโอยูว่าสถานประกอบการจะไม่เลิกจ้างแรงงาน 
ด้าน ดร.ปัทมา เธียรวิศิษฏ์สกุล ผู้อำนวยการสำนักพัฒนาฐานข้อมูลและตัวชี้วัดภาวะสังคม สศช. กล่าวว่า สศช.ประเมินว่าในช่วงน้ำท่วมและการฟื้นฟูโรงงาน ที่จะคาดว่าจะมีแรงงาน 7-9 แสนคน ต้องสูญเสียรายได้เฉลี่ย 157 ล้านบาทต่อวันทำงานนั้น ทำให้ไตรมาสที่ 4 รายได้รวมของแรงงานจะลดลง 1.41 หมื่นล้านบาท